Document ID: 31995R2599

NEUVOSTON ASETUS (EY) N:o 2599/95,
annettu 30 päivänä lokakuuta 1995,
Afrikan, Karibian ja Tyynenmeren (AKT) valtioista peräisin olevaa rommia koskevan yhteisön tariffikiintiön avaamisesta ja hallinnoinnista (1996-1999)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
neljäs AKT-ETY-yleissopimus (1) tuli voimaan 1 päivänä syyskuuta 1991,
neuvosto on päättänyt vuodesta 1996 sovellettavan menettelyn osalta kyseisen yleissopimuksen pöytäkirjan N:o 6 mukaisesti ja komission kertomuksen perusteella kiintiön purkamisesta AKT-valtioista peräisin olevan "kevyen" rommin osalta 1 päivästä tammikuuta 1996 ja tariffikiintiön säilyttämisestä AKT-valtioista peräisin olevan "perinteisen" rommin osalta 1 päivänä tammikuuta 2000 tapahtuvaan täydelliseen vapauttamiseen saakka,
tariffikiintiön määräksi vahvistetaan 58 000 hehtolitraa puhdasta alkoholia vuodeksi 1996, 61 000 hehtolitraa vuodeksi 1997, 64 000 hehtolitraa vuodeksi 1998 ja 67 000 hehtolitraa vuodeksi 1999,
näistä syistä AKT-valtioista peräisin oleva "perinteinen" rommi olisi määriteltävä tarkoituksenmukaisella tavalla; tämän olisi perustuttava neuvoston asetuksessa (ETY) N:o 1576/89 (2) olevalle rommin yleismääritelmälle, jonka mukaisesti kyseiselle perinteiselle rommille on ominaista muiden haihtuvien aineiden kuin etyyli- ja metyylialkoholin korkea pitoisuus,
kaikille yhteisön tuojille olisi erityisesti taattava tasavertainen ja jatkuva mahdollisuus käyttää kyseistä kiintiötä ja taattava tätä kiintiötä varten säädettyjen tullien keskeytymätön soveltaminen kyseisten tuotteiden kaikkiin jäsenvaltioihin suuntautuvassa tuonnissa kiintiöiden täyttymiseen saakka; yhteisön olisi tehtävä päätös tariffikiintiöiden avaamisesta kansainvälisten velvoitteidensa mukaisesti; mikään ei kuitenkaan estä sitä, että näiden kiintiöiden yhteisen hallinnon tehokkuuden varmistamiseksi jäsenvaltioille annetaan lupa lukea kiintiöihin tarvitsemansa tosiasiallista tuontia vastaavat määrät; tällainen hallintotapa edellyttäisi kuitenkin tiivistä yhteistoimintaa jäsenvaltioiden ja komission välillä, jonka on erityisesti voitava seurata kiintiöiden täyttymistä ja ilmoittaa siitä jäsenvaltioille, ja
olisi säädettävä toimenpiteistä sen varmistamiseksi, että pöytäkirjaa N:o 6 sovelletaan sellaisin edellytyksin, jotka mahdollistavat toisaalta AKT-valtioiden ja yhteisön ja toisaalta jäsenvaltioiden keskinäisten perinteisten kauppavirtojen kehityksen,
ON ANTANUT TÄMÄN ASETUKSEN:
1 artikla
Jäljempänä esitettyjen Afrikan, Karibian ja Tyynenmeren (AKT) valtioista peräisin olevien tuotteiden tuonti on tullitonta kunkin tuotteen osalta esitettyjen ajanjaksojen mukaisesti ja tariffikiintiöiden rajoissa:
TAULUKON PAIKKA
2 artikla
Edellä 1 artiklassa tarkoitettuja tariffikiintiöitä hallinnoi komissio, joka voi toteuttaa hallinnolliset toimenpiteet tehokkaan hallinnon varmistamiseksi.
3 artikla
Edellä 1 artiklan soveltamista koskevat tarpeelliset säännökset ja erityisesti:
a) yhdistettyyn nimikkeistöön ja Taric-koodeihin tehtyjen muutosten perusteella tarvittavat muutokset ja tekniset mukautukset,
b) tässä asetuksessa tarkoitetun yleissopimuksen mukaisesti yhteisön ja kyseisten AKT-valtioiden välillä tehtyjen pöytäkirjojen tai kirjeenvaihtojen perusteella tarvittavat mukautukset,
annetaan ja tehdään 4 artiklan 2 kohdassa säädettyä menettelyä noudattaen.
4 artikla
1. Komissiota avustaa asetuksen (ETY) N:o 2913/92 (3) 247 artiklalla perustettu tullikoodeksikomitea.
2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa:
- komissio lykkää päättämiensä toimenpiteiden soveltamista kolmella kuukaudella ilmoituksen tekopäivästä,
- neuvosto voi määräenemmistöllä päättää asiasta toisin ensimmäisessä luetelmakohdassa tarkoitetun ajan kuluessa.
3. Komitea voi tarkastella mitä tahansa tämän asetuksen soveltamista koskevaa asiaa, jonka sen puheenjohtaja on esittänyt joko omasta aloitteestaan tai jonkin jäsenvaltion pyynnöstä.
5 artikla
Kun maahantuoja 1 artiklassa tarkoitetun tuotteen osalta esittää jäsenvaltiossa ilmoituksen vapaaseen liikkeeseen luovutuksesta ja tavaratodistuksen, joka sisältää pyynnön tariffikiintiöetuuden saamisesta, ja kun tulliviranomaiset hyväksyvät hänen ilmoituksensa, asianomainen jäsenvaltio voi ilmoittamalla asiasta komissiolle lukea kiintiöön näiden tarpeiden mukaisen määrän.
Kiintiöön lukemista koskevat pyynnöt, joista käy ilmi mainittujen ilmoitusten hyväksymispäivä, on toimitettava viipymättä komissiolle.
Komissio myöntää kiintiöön lukemiset sen päivän mukaisesti, jona kyseisen jäsenvaltion tulliviranomaiset hyväksyivät vapaaseen liikkeeseen luovutusta koskevan ilmoituksen edellyttäen, että käytettävissä oleva määrä on riittävä.
Jos jäsenvaltio ei käytä kiintiöön luettuja määriä, sen on palautettava ne mahdollisimman pian asianomaisiin kiintiöihin.
Jos määrät, joita pyydetään, ylittävät kiintiössä käytettävissä olevan määrän, ne myönnetään pyyntöjen mukaisessa suhteessa. Komissio ilmoittaa kiintiöihin luetuista määristä jäsenvaltioille.
6 artikla
Jokainen jäsenvaltio takaa kyseisten tuotteiden maahantuojille yhtäläisen ja jatkuvan mahdollisuuden käyttää tariffikiintiöitä sikäli kuin kiintiöiden käytettävissä oleva määrä sen sallii.
7 artikla
Jäsenvaltiot ja komissio toimivat tiiviissä yhteistyössä tämän asetuksen säännösten noudattamisen varmistamiseksi.
8 artikla
Tässä asetuksessa tarkoitettuihin tuotteisiin sovelletaan neljännessä AKT-ETY-yleissopimuksessa määrätyistä suojatoimenpiteistä 18 päivänä joulukuuta 1990 annettua neuvoston asetusta (ETY) N:o 3705/90 (4).
9 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä lokakuuta 1995.

Labels: 3
17
18